Дивизија је учествовала у борбама за ослобођење источне Србије, дејствујући почетком септембра 1944. на територији Ниш, Сврљиг и Књажевац. Дана 8. септембра, разоружала је око 3000 војника бугарске 24. дивизије у Руњевцу и Јошаници. Дана 11. и 12. септембра код Књажевца је пресекла комуникацију Ниш–Зајечар и онемогућила снабдевање немачкој 1. брдској дивизији у простору Зајечара. Крајем септембра и почетком октобра, садејствујући с јединицама Црвене армије у прелазу југословенско-бугарске границе, угрожавала је својим акцијама позадину немачке 1. брдске дивизије у простору Бољевац, Зајечар, Књажевац. У Нишкој операцији, са деловима 223. дивизије Црвене армије заузела је Књажевац, Алексинац и из правца Сврљига упала у Ниш. Током новембра и децембра, водила је борбе на линији Пожега–Ужице–Варда–Љубовија, а за време зимских операција, јануара 1945, на комуникацији Зворник–Бијељина.